Boek: 'Kies-jou-avontuur 3' – De Wet Hugo | Maroela Media
Boek: 'Kies-jou-avontuur 3' – De Wet Hugo
Dieter is 'n ware fliekvlooi. Maar gaan al sy fliekkennis hom help wanneer 'n hologramreus hom en sy tweelingbroer, Darius, na 'n virtuele fliekwêreld ontvoer? Hulle moet van ruimtewesens, booswigte en monsters vlug, saam met 'n superheld veg en nog meer – alles om vier fliekkaartjies te vind en te ontsnap. Maar wat het die ou wetenskaplike in die spookhuis op die bult daarmee te doen?
Kies-jou-avontuur 3: Die gevaarlikste fliek op aarde is propvol avontuur en naelbyt-aksie! Dit is deur De Wet Hugo geskryf en die illustrasies is deur Johann Strauss.
Hugo is 'n laerskoolonderwyser en werk al die afgelope sewe jaar by 'n Britse Internasionale Skool in Saoedi-Arabië. Hy kom oorspronklik van 'n Bolandse wynplaas af, maar noem Kleinmond deesdae sy Suid-Afrikaanse tuiste. Hy het reeds bydraes gelewer tot bundels soos Rympies vir Pikkies en Peuters, Skrik op die lyf, Rympies vir Kleintjies en Kleuters en Skool is 'n riller. Sy topverkoper-reeks, Grilgrypers, is uiters gewild onder jong lesers.
Strauss het al vier ATKV-veertjies vir sy werk ontvang. Hy is ook in 2014 bekroon met die Media24-boekeprys vir In die land van Pamperlang. Strauss woon in Pretoria.